Yere1

**Yere1** (հայ․ *Երե–վան, Երե1*) – հայկական հումորային հաղորդաշար, որը հեռարձակվում էր «Արմենիա» հեռուստաընկերությամբ 2008–2014 թվականներին։

## Պատմություն
Հաղորդումը ստեղծվել է 2008 թվականին Արմեն Պետրոսյանի և Գրիգոր Գասպարյանի նախաձեռնությամբ, ներկայացնելով ռուսական ՏՆՏ հեռուստաընկերությամբ հեռարձակվող «Նաշա ռաշա» հաղորդաշարի հայկական տարբերակը, որն էլ իր հերթին հանդիսանում էր բրիտանական «Little Britain» հաղորդման ադապտացիան։ Yere1–ը «Little Britain»–ի պես ներկայացնում էր Երևանում բնակվող մարդկանց տեսակների մասին, և ներկայացնում իրենց առօրյան։ Այդպես մարմնավորվում էին տարբեր տեսակի մարդիկ. շինարարներից մինչև պատգամավորներ, պարբերաբար նաև ցուցադրելով կարծրատիպային հումոր։

### 1-2 եթերաշրջաններ (2008-2009 թթ․)
Yere1-ի առաջին եթերաշրջանի բոլոր կերպարները հանդիսանում են «Նաշա ռաշա»–ի կերպարների ուղիղ մարմնավորումը․ այդպես, այդ հաղորդմանից հայտնի Ռավշանի և Ջամշուտի կերպարների հիման վրա ստեղծվեցին Խուճուճի և Բոյովի կերպարները, Սլավիկի և Դիմոնի կերպարներից առաջացան Դավոն և Աբուլիկը որոնք անընդհատ փորձում էին մեծահասակների համար ֆիլմ գնել, Սնեժաննա Դենիսովնայի կերպարի հիման վրա ձևավորվեց տիկին Առուստամյանի կերպարը, և պատգամավորներ Մամոնովի և Պրոնինի հիման վրա կերտվեց Շահեն Վիպոյանի կերպարը, որը ընդլայնվեց ընտանիքով և իր հետ հակամարտող պատգամավոր Վիտալի Պուզոյանով։ Բացառություն էին դարձել արդար պետավտոտեսուչի ընտանիքը, որը փոխարինվեց խաղամոլ Սաքոյով և պետ․ պատվերով բուժվող Նվեր Ենոքյանի և իրեն բուժող բժիշկ Անատոլի Զամզանովիչի կերպարները, որտեղ ավելացվեց բուժվողի մեկ միլիոն դոլլար ժառանգություն ստանալը։

Երկրորդ եթերաշրջանում որոշակի կերպարներ սկսեցին զարգանալ օրիգինալից առանձին ճանապարհով․ ավելացվեցին Կոնդեցի ավանդապաշտական ընտանիք Նահապետյանները, որտեղ հումորով էին վերաբերվում այդ ժամանակվա համասեռամոլներին և կենդանաբանական այգում աշխատող Լյութոն։

### 3-7 եթերաշրջաններ (2010-2012 թթ․)
Այս եթերաշրջանները հանդիսանում են նախագծի ամենավարկանշային եթերաշրջանները, որտեղ կերպարները արդեն վերջնական հեռացել են ռուսական ադապտացիայի կերպարների նմանությունից և կերտել ինքնուրույն հատկանիշներ։ Կերպարները հավելվում են Լացկանյանների ընտանիքով, Նվեր Կոռուպցյանի կաշառակեր ընտանիքով և թոշակի անցած զինվորական Ռազմիկ Ճագարյանի ընտանիքով։ Նաև ստեղծվում են սեփական մինի–նմանակումներ տարբեր երգերի վրա, որոնք տեղադրվում էին իրենց պաշտոնական կայքում և ցուցադրվում էին եթերում։

Յոթերորդ եթերաշրջանում կատարվում են կերպարների կոորդինալ փոփոխություններ․ նոր կերպարները հանդիսանում են Արցախից եկած Ստեփան Արցախյանի ընտանիքը, գիշերային կյանքով ապրող երիտասարդները, դպրոցի վախկոտ տնօրենը և համառ ուսմասվարը, և «Դժվար ապրուստ» հեռուստասերիալին նմանակող «Կոտրված Մեխակ» գոյություն չունեցող հեռուստասերիալը։

### 8–10 եթերաշրջաններ (2012-2014 թթ․)
Ութերորդ եթերաշրջանում տեղի է ունենում դերասանների մշտական կազմի որոշակի փոփոխություն․ Հովհաննես Ազոյանը լքում է նախագիծը, և որպես նոր դերասաններ հանդես են գալիս Սեպուհ Ապիկյանը, Մարիամ Մելիքյանը, Արմեն Թադևոսյանը և Անդրանիկ Հարությունյանը։ Հաղորդումը փոփոխում է իր գրաֆիկական հարդարանքը և նկարահանվում է ավելի բարձր որակի տեսախցիկներով։ Նաև ավելացվում են նոր կերպարներ․ Մնացականյանների ընտանիքը, Գագիկ Շամշյանին նմանակող Գառնիկ Գոմշյանը և Խափլանյանների ընտանիքը։

Շահեն Վիպոյանի կերպարը վերադառնում է, սակայն իր ընտանեկան կտորները սկսում են փոխարինվել 2018 թվականի նախագահական ընտրություններին մասնակցելու նախընտրական քարոզարշավին պատրաստվելով։

Իներորդ եթերաշրջանում վերադառնում են նաև Լացկանյանների ընտանիքը, և Մնացականյանների ընտանիքը փոխարինվում է Մշեցի Առաքելի կերպարով։

Տասերորդ եթերաշրջանը հանդիսանում է վերջինը, որտեղ վերջնական հանգուցալուծման են հասնում բոլոր կերպարները և ավարտում հաղորդաշարը։

## Հետագա ընթացք
Հաղորդումը ավարտվել է 2014 թվականին, և դրանից ոչ շատ ժամանակ անց եթերում սկսեց ցուցադրվել Ֆուլ Հաուս սիթքոմը։ Վերջինիս հինգամյա եթերային կյանքից հետո, 2019 թվականին նկարահանվում է Yere1-ին տրիբյուտ հանդիսացող «Ֆուլ Yere1» հաղորդումը, որտեղ Yere1-ի պատմողականությամբ ներկայացվում է Ֆուլ Հաուսի կերպարների հետագա ճակատագիրը։

## Ծանոթագրություններ